Winter-wonder 7: Gesiggies om ’n vaal tuin op te vrolik | Stillewe
June 8, 2015 ~ Jeanne
Gesiggies is een van my gunsteling- winterplante. Nie net is hulle vreeslik vrolik en kleurvol nie, hulle is ook bekostigbaar en baie gehard. Die koudste van koue winterweer maak aan hulle niks nie, trouens, dit voel vir my hoe kouer dit buite, hoe vinniger plant hulle voort. Al wat hulle nodig het is genoeg water, ’n bietjie bemesting so nou en dan, en ruimte om uit te brei. En uitbrei, dit sal hulle. Hier teen September sit ek gewoonlik met plate van hulle, soos hulle (amper in die styl van ’n grondbedekker) vermeerder om klein veldjies van plante te maak, met die hordes vrolike blomme wat die son met hul gesiggies volg. Ondanks sy geneigdheid om te versprei, aard die plantjies ook baie goed in potte en houers – dus ’n goeie roep vir ’n balkontuin.
Die eindresultaat kan nie anders as om ’n mens se gemoed te lig nie. Die plante laat my altyd dink aan die tonele uit Alice in Wonderland – dit voel regtig of die blomme vir mens loer. Soos te sien in die foto bo, van ’n gesiggie wat ek reeds vroeër die seisoen tussen die ertjies en die boerbone geplant het. Kyk net hoe kiertsregop en paraat staan hy daar vir sy fotogeleentheid.
Posted in Tuin, Winter-wonders
< Previous Winter-wonder #6: kraakvars, helder winterdae
Next > Winter-wonder #8: skemerdrankies teen die koue